
[bookmark: _Hlk198632962][bookmark: _Hlk216269196]privind: aprobarea modelului plăcuței de identificare a traseului și stabilirea tarifelor pentru eliberarea licențelor de traseu, a caietelor de sarcini aferente și a plăcuțelor de identificare, în cadrul serviciului public de transport județean de persoane prin curse regulate


Serviciul public de transport județean de persoane prin curse regulate reprezintă un serviciu de utilitate publică, destinat asigurării mobilității persoanelor între localitățile județului, în condiții de siguranță, continuitate și eficiență.
Potrivit prevederilor art. 16 din Legea nr. 92/2007 a serviciilor publice de transport persoane în unitățile administrativ-teritoriale, cu modificările și completările ulterioare, consiliile județene au atribuții privind asigurarea, organizarea, reglementarea, coordonarea și controlul prestării serviciilor publice de transport județean.
De asemenea, conform prevederilor art. 17 din același act normativ, consiliile județene exercită atribuții privind stabilirea traseelor și a programelor de transport, emiterea licențelor de traseu pentru serviciile publice de transport rutier de călători efectuate cu autobuze, precum și elaborarea și aprobarea normelor locale și a regulamentelor serviciilor publice de transport județean.
În vederea asigurării unui cadru unitar de identificare a traseelor și a operatorilor de transport care efectuează serviciul public de transport județean de persoane prin curse regulate, este necesară aprobarea unui model unic al plăcuței de identificare a traseului.
Astfel, propunem ca modelul plăcuței de identificare să cuprindă următoarele:
· elementele de identificare ale Consiliului Județean Vrancea;
· codul traseului;
· denumirea traseului;
· denumirea operatorului de transport;
· sigla operatorului de transport.

Prin aprobarea unui model unitar se urmărește asigurarea unei identificări clare și facile a traseelor și a operatorilor de transport, precum și uniformizarea aspectului plăcuțelor utilizate în cadrul serviciului public de transport județean de persoane prin curse regulate.
Totodată, având în vedere operațiunile administrative necesare pentru întocmirea, emiterea și eliberarea documentelor specifice activității de transport public județean, este necesară actualizarea tarifelor aferente acestor operațiuni.
În prezent, tarifele pentru eliberarea licențelor de traseu sunt stabilite prin Hotărârea Consiliului Județean Vrancea nr. 46 din 15 martie 2021. Având în vedere necesitatea actualizării cuantumului acestora, precum și reglementarea distinctă a tarifelor pentru eliberarea caietelor de sarcini și a plăcuțelor de identificare, propunem adoptarea unei noi reglementări care să stabilească în mod unitar tarifele aferente documentelor necesare efectuării transportului public județean.
În ceea ce privește eliberarea licențelor de traseu, art. 19 alin. (2) și (3) din Normele metodologice privind aplicarea prevederilor referitoare la organizarea și efectuarea transportului rutier contra cost de persoane prin servicii regulate la nivel județean, aprobate prin Ordinul ministrului transporturilor nr. 1.158/2019, reglementează eliberarea licențelor de traseu pe baza documentului de plată aferent și stabilirea cuantumului taxei prin hotărâre a consiliului județean.
În acest sens, propunem stabilirea următoarelor tarife:
· 10 lei pentru eliberarea, pentru prima dată, a licenței de traseu împreună cu caietul de sarcini aferent acesteia, pentru fiecare vehicul necesar efectuării traseului;
· 10 lei pentru reemiterea licenței de traseu și a caietului de sarcini aferent acesteia, în cazul pierderii, sustragerii sau deteriorării documentelor eliberate;
· 5 lei pentru eliberarea unui nou caiet de sarcini, ca urmare a înlocuirii unui autovehicul, licența de traseu rămânând neschimbată, precum și în cazul pierderii, sustragerii sau deteriorării caietului de sarcini;
· 10 lei pentru eliberarea plăcuței de identificare a traseului.

Stabilirea tarifelor pentru eliberarea documentelor și a plăcuțelor de identificare urmărește reglementarea unitară a operațiunilor administrative aferente serviciului public de transport județean de persoane prin curse regulate.
În ceea ce privește tarifele aferente eliberării caietelor de sarcini și plăcuțelor de identificare, acestea vor fi fundamentate și analizate din perspectiva prevederilor art. 30 din Legea nr. 273/2006 privind finanțele publice locale și art. 484 din Legea nr. 227/2015 privind Codul fiscal, cu respectarea condițiilor legale aplicabile.
Având în vedere faptul că prin prezentul proiect de hotărâre se propune stabilirea unui nou cuantum al tarifului pentru eliberarea licențelor de traseu, precum și reglementarea tarifelor aferente caietelor de sarcini și plăcuțelor de identificare, precizăm că Hotărârea Consiliului Județean Vrancea nr. 46 din 15 martie 2021 își va înceta aplicabilitatea.
Obiectul proiectului de hotărâre privind aprobarea modelului plăcuței de identificare a traseului și stabilirea tarifelor pentru eliberarea licențelor de traseu, a caietelor de sarcini aferente și a plăcuțelor de identificare, în cadrul serviciului public de transport județean de persoane prin curse regulate va fi supus dezbaterii publice în conformitate cu prevederile Legii nr.52/2003 privind transparența decizională.

Având în vedere cele expuse, propunem inițierea unui  proiect de hotărâre privind aprobarea modelului plăcuței de identificare a traseului și stabilirea tarifelor pentru eliberarea licențelor de traseu, a caietelor de sarcini aferente și a plăcuțelor de identificare, în cadrul serviciului public de transport județean de persoane prin curse regulate.

